CELEX: 32013R0872
Language: mt
Date: 2013-09-09 00:00:00
Title: Regolament ta’ Implimentazzjoni tal-Kummissjoni (UE) Nru 872/2013 tad- 9 ta’ Settembru 2013 li japprova emenda minuri fl-ispeċifikazzjoni ta’ denominazzjoni mniżżla fir-reġistru tad-denominazzjonijiet protetti tal-oriġini u tal-indikazzjonijiet ġeografiċi protetti [Salame Brianza (DPO)]

12.9.2013   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 243/10
            
         REGOLAMENT TA’ IMPLIMENTAZZJONI TAL-KUMMISSJONI (UE) Nru 872/2013
   tad-9 ta’ Settembru 2013
   li japprova emenda minuri fl-ispeċifikazzjoni ta’ denominazzjoni mniżżla fir-reġistru tad-denominazzjonijiet protetti tal-oriġini u tal-indikazzjonijiet ġeografiċi protetti [Salame Brianza (DPO)]
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (UE) Nru 1151/2012 tal-Parlament Ewropew u tal-Kunsill tal-21 ta’ Novembru 2012 dwar skemi tal-kwalità għal prodotti agrikoli u oġġetti tal-ikel (1), u partikolarment it-tieni sottoparagrafu tal-Artikolu 53(2) tiegħu,
   Billi:
   
               (1)
            
            
               Skont l-ewwel sottoparagrafu tal-Artikolu 53(1) tar-Regolament (UE) Nru 1151/2012, il-Kummissjoni eżaminat l-applikazzjoni tal-Italja għall-approvazzjoni ta’ emenda fl-ispeċifikazzjoni tad-denominazzjoni protetta tal-oriġini “Salame Brianza”, irreġistrata skont ir-Regolament tal-Kummissjoni (KE) Nru 1107/96 (2).
            
         
               (2)
            
            
               L-iskop tal-applikazzjoni huwa li jemenda l-ispeċifikazzjoni billi jispeċifika l-metodu tal-produzzjoni, it-tikkettar u l-aġġustamenti għar-regoli fis-seħħ, b’mod partikolari fir-rigward tal-monitoraġġ.
            
         
               (3)
            
            
               Il-Kummissjoni eżaminat l-emenda kkonċernata u kkonkludiet li hija ġġustifikata. Billi din hija emenda żgħira skont it-tielet sottoparagrafu tal-Artikolu 53(2) tar-Regolament (KE) Nru 1151/2012, il-Kummissjoni tista’ tapprovaha mingħajr ma tirrikorri għall-proċedura mogħtija fl-Artikoli 50 sa 52 ta’ dan ir-Regolament,
            
         ADOTTAT DAN IR-REGOLAMENT:
   Artikolu 1
   L-ispeċifikazzjoni tad-denominazzjoni protetta tal-oriġini “Salame Brianza” hija emendata skont l-Anness I ta’ dan ir-Regolament.
   Artikolu 2
   Id-Dokument Uniku konsolidat li jinkludi l-elementi ewlenin tal-Ispeċifikazzjoni jinsab fl-Anness II ta’ dan ir-Regolament.
   Artikolu 3
   Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
   
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, id-9 ta’ Settembru 2013.
      
         
            Għall-Kummissjoni, F'isem il-President,
         Dacian CIOLOȘ
         
            Membru tal-Kummissjoni
         
      
   
   
      (1)  ĠU L 343, 14.12 2012, p. 1.
   
      (2)  ĠU L 148, 21.6.1996, p. 1.
   
      ANNESS I
      Fl-ispeċifikazzjoni tad-denominazzjoni protetta tal-oriġini “Salame Brianza”, hija approvata l-emenda li ġejja:
      
                  —
               
               
                  
                     Metodu ta’ produzzjoni
                  
                  Fl-Artikolu 4, fil-“metodu ta’ produzzjoni” għad-DPO “Salame Brianza”, it-tieni paragrafu, li jirrigwardja t-tħin, ġie emendat. L-ispeċifikazzjoni attwali tgħid li s-salami li jiżen sa 300 g jrid jintaħan b’magna tal-ikkapuljar mgħammra bi pjanċi b’toqob ta’ dijametru 4-4.5 mm (ikkapuljar irqiq), u s-salami li jiżen aktar minn 300 g jrid jintaħan b’magna tal-ikkapuljar mgħammra bi pjanċi b’toqob ta’ dijametru 7-8 mm (ikkapuljar oħxon), b’hekk torbot il-ħxuna tal-ikkapuljat tas-“Salame Brianza” mal-piż tiegħu.
                  Fil-verità, ma hemm ebda korrelazzjoni bejn il-piż u l-ħxuna tal-ikkapuljat tas-salami. Għalhekk, din ir-rabta tneħħiet fil-verżjoni emendata tal-ispeċifikazzjoni u tħalliet biss il-kriterja tal-qisien tat-toqob tal-magna tal-ikkapuljar.
                  Fl-Artikolu 5 dwar il-“maturazzjoni”, it-tabella li turi l-perjodi minimi tal-maturazzjoni għad-DPO “Salame Brianza” ġiet aġġornata abbażi tat-tlett kriterji li ġejjin.
                  L-ewwel nett, sabiex tagħti indikazzjoni aktar ċara u preċiża fuq iż-żmien meħtieġ, l-unita taż-żmien għall-maturazzjoni tbiddlet minn ġimgħat, bħal ma qiegħda fl-ispeċifikazzjoni attwali, għal jiem fil-verżjoni ġdida.
                  It-tieni nett, minħabba l-metodi ta’ kummerċjalizzazzjoni stipulati fl-Artikolu 8 tal-ispeċifikazzjoni attwali, ġew miżjuda perjodi minimi ta’ maturazzjoni ddefiniti ċarament fil-verżjoni l-ġdida għas-salami li huwa ippakkjat f’vakwu, ippakkjat f’atmosfera modifikata jew ġo folja tal-plastik mikroporuża, billi dawn il-perjodi tal-maturazzjoni huma differenti minn dawk tas-salami mhux ippakkjat. Fit-tabella l-ġdida, il-perjodi tal-maturazzjoni għas-salami żgħir (f’dan il-każ, ta’ dijametru sa 55 mm) huma naqra itwal għas-salami ppakkjat milli għas-salami mibjugħ f’waħdiet, minħabba li ladarba s-salami huwa ppakkjat, ma jistax jinxef iżjed b’mod naturali.
                  It-tielet nett, biż-żieda ta’ dijametri aktar wiesgħin li ma kinux disponibbli qabel minħabba l-limiti imposti fuq id-daqs tal-kisi fis-suq, il-firxa tad-daqsijiet li s-“Salame Brianza” jista’ jkun kkumerċjalizzat żdiedet. Minħabba li l-perjodu ta’ maturazzjoni tas-“Salame Brianza”, li jinkludi wkoll it-tnixxif, ivarja skont id-dijametru tas-salami, hija ovvja li l-firxa miżjuda tad-dijametri stipulati fl-ispeċifikazzjoni tfisser perjodi ta’ maturazzjoni aktar varjati u twal.
               
            
                  —
               
               
                  
                     Tikkettar
                  
                  Fl-Artikolu 8, il-logo għad-DPO “Salame Brianza” ġie miżjud fl-ispeċifikazzjoni nnifisha, fejn qabel kien inkluż bħala anness u qatt ma ġie deskritt jew użat. Il-logo attwali tad-DPO għalhekk ġie miżjud fl-Artikolu 8 flimkien mal-ispeċifikazzjonijiet tal-kulur tiegħu.
               
            
                  —
               
               
                  
                     Monitoraġġ - Bidliet fir-regoli
                  
                  Ġie aġġornat l-Artikolu 7 dwar il-“monitoraġġ”, minħabba li jikkonferixxi setgħat lill-korp tal-protezzjoni tad-DPO li huma illegali skont l-Artikoli 10 u 11 tar-Regolament tal-Kunsill (KE) Nru 510/2006 (1), li jispeċifikaw li l-monitoraġġ għandu jkun taħt ir-responsabbilità ta’ parti terza imparzjali.
                  Fl-aħħar nett, fi qbil mal-leġiżlazzjoni Komunitarja, l-akronimu “DOC”, użat fl-Italja qabel ma r-Regolament tal-Kunsill (KEE) Nru 2081/92 (2) ġie adottat, ġie mibdul fil-paragrafi 1 u 3 tal-Artikoli 1 u 8 bl-akronimu “DOP” (DPO).
               
            
         (1)  ĠU L 93, 31.3.2006, p. 12.
      
         (2)  ĠU L 208, 24.7.1992, p. 1.
   
   
      ANNESS II
      
         DOKUMENT IKKONSOLIDAT UNIKU
      
      Ir-Regolament tal-Kunsill (KE) Nru 510/2006 tal-20 ta’ Marzu 2006 dwar il-protezzjoni tal-indikazzjonijiet ġeografiċi u d-denominazzjonijiet tal-oriġini għall-prodotti agrikoli u l-oġġetti tal-ikel (1)
      
      “SALAME BRIANZA”
      Nru tal-KE: IT-DPO-0217-0326-21.2.2008
      
         IĠP ( ) DPO ( X )
      
      1.   Isem
      
      “Salame Brianza”
      2.   Stat Membru jew pajjiż terz
      
      L-Italja
      3.   Deskrizzjoni tal-prodott agrikolu jew tal-oġġett tal-ikel
      
      3.1.   It-tip ta’ prodott
      
      
               
                  Klassi 1.2.
               
               
                  Prodotti tal-laħam (imsajrin, immellħin, affumikati, eċċ.)
               
            3.2.   Deskrizzjoni tal-prodott li għalih japplika l-isem f’(1)
      
      Fir-rilaxx tiegħu għal konsum, il-prodott tad-DPO “Salame Brianza” għandu forma ċilindrika u konsistenza solida u m’għandux kwalità elastika.
      Meta jitqatta’, huwa sod u omoġenju, b’biċċiet tax-xaħam li mhumiex misnieħa. Il-qatgħat m’għandhom l-ebda qrieqeċ u għandhom kulur aħmar rubin uniformi. L-aroma hija sottili u distintiva, u t-togħma hija ħafifa ħafna, sottili u qatt qarsa.
      Barra minn hekk, meta jiġi rrilaxxat għall-konsum, id-DPO “Salame Brianza” għandu l-karatteristiċi kimiċi u fiżiko-kimiċi li ġejjin:
      
                  —
               
               
                  ammont totali ta’ proteina: 23 % min.;
               
            
                  —
               
               
                  medja ta’ kollaġen/proteini: 0,10 mass;
               
            
                  —
               
               
                  medja ta’ ilma/proteini: 2,00 mass;
               
            
                  —
               
               
                  medja ta’ grassi/proteina: 1,5 mass;
               
            
                  —
               
               
                  pH: ugwali għal 5,3 jew akbar.
               
            Fl-aħħar nett, f’termini mikrobijoloġiċi, il-prodott għandu ammont totali ta’ mikrobi meżofiliċi ta’ > 1 × 10 unitajiet li jiffurmaw kolonji għal kull gramma, u l-batterji lactobacillus u coccus huma l-aktar prevalenti.
      3.3.   Il-materja prima (għall-prodotti pproċessati biss)
      
      Id-DPO “Salame Brianza” huwa magħmul mil-laħam tal-majjal: spalla tal-ħanżir dissussata u mirquma bl-użu ta’ teknika xierqa, fdalijiet tat-tqattigħ tal-laħam u kapuljat tal-perżut, tal-panċetta u/jew grieżem mingħajr xaħam artab, li jiġu miżjuda l-melħ u bżar imfarrak u/jew mitħun.
      Il-prodotti li ġejjin jistgħu jintużaw ukoll: inbid, zokkor u/jew glukożju u/jew fruttożju u/jew lattożju, kulturi li jibdew l-fermentazzjoni, sodju, nitrat tal-potassju (kwantità massima: 195 parti għal kull miljun), sodju, u/jew nitrat tal-potassju (kwantità massima: 95 parti għal kull miljun), aċidu assorbiku u l-melħ tas-sodju tiegħu, u kwantità żgħira ħafna ta’ tewm.
      3.4.   L-għalf (għall-prodotti li ġejjin mill-annimali biss)
      
      Għandhom jiġu rrispettati r-regoli dettaljati dwar l-użu u l-kompożizzjoni tar-razzjon tal-għalf. L-għalf tal-ħnieżer huwa mqassam f’żewġ stadji, u l-ikel tagħhom jikkonsisti mill-prodotti taċ-ċereali li ġejjin mill-makrożona definita fil-punt 4. Il-prodotti sekondarji li ġejjin mill-produzzjoni tal-ġobon (xorrox, baqta u xorrox tal-butir) huma fornuti mill-imħaleb li jinstabu fiż-żona ġeografika identifikata.
      3.5.   L-istadji speċifiċi tal-produzzjoni li għandhom jitwettqu fiż-żona ġeografika identifikata
      
      Il-produzzjoni tad-DPO “Salame Brianza” (tindif, tħin, taħlit tal-ingredjenti, mili għal kisi, tnixxif, maturazzjoni) trid issir fiż-żona tradizzjonali tal-produzzjoni li tinstab fir-reġjun ta’ Brianza, definit fil-punt 4.
      3.6.   Ir-regoli speċifiċi għat-tqattigħ, għall-ħakk, għall-ippakkjar, eċċ.
      
      Sabiex tiġi garantita l-kwalità tal-prodott, id-DPO “Salame Brianza” għandu jitqatta’ fi flieli jew porzjonijiet u jiġi ppakkjat fiż-żona ta’ produzzjoni definita fil-punt 4, taħt is-sorveljanza tal-korp tal-monitoraġġ awtorizzat. Is-“Salame Brianza” huwa sensittiv għal influwenzi esterni, partikolarment għad-dawl u għall-ossidazzjoni li jiġu mill-espożizzjoni għall-arja u s-sħana. Il-preparazzjoni tas-“Salame Brianza” għall-iffettar teħtieġ bilfors li jitneħħa l-kisi u minħabba f’hekk, il-parti li tittiekel tal-prodott tiġi esposta direttament għall-arja. L-espożizzjoni tal-prodott għall-influwenzi esterni taħt kondizzjonijiet mhux kontrollati tbiddel il-karatteristiċi organolettiċi tas-“Salame Brianza”. Sabiex jiġu ppreservati l-karatteristiċi oriġinali tal-prodott, is-“Salame Brianza” jrid jiġi mqatta’ u ppakkjat immedjatament wara l-perjodu ta’ maturazzjoni fl-istess post tal-produzzjoni.
      3.7.   Regoli speċifiċi dwar it-tikkettar
      
      Is-“Salame Brianza” jista’ jiġi kkumerċjalizzat fi kwantitajiet kbar, ippakkjat f’vakwu jew f’atmosfera modifikata, u jista’ jkun sħiħ, f’porzjonijiet jew fi flieli.
      L-isem tad-denominazzjoni protetta ta’ oriġini “Salame Brianza” jrid jidher fuq it-tikketta f’ittri ċari u li ma jitħassrux, jingħarfu faċilment minn kull kitba oħra, u għandhom jiġu segwiti immedjatament bit-terminu “Denominazione di Origine Protetta” (Denominazzjoni Protetta tal-Orġini).
      Iż-żewġ indikazzjonijiet imsemmija hawn fuq iridu jkunu bit-Taljan.
      L-akronimu “DOP” (DPO) jista’ jiġi indikat fuq xi parti oħra tat-tikketta, fl-istess kamp viżwali. Jekk il-prodott huwa destinat għas-swieq internazzjonali, il-kliem “Denominazzjoni Protetta ta’ Oriġini” jridu jkunu fil-lingwa tal-pajjiż tad-destinazzjoni.
      Dawn id-dettalji ma jistgħux jiġu separati mill-logo tad-DPO.
      Hija pprojbita kull deskrizzjoni oħra mhux permessa espressament.
      Madankollu, huwa permess l-użu tal-ismijiet, l-ismijiet kummerċjali u l-marki privati, sakemm dawn ma’ jkollhomx sinifikat ta’ tfaħħir u mhumiex tali li jqarrqu lill-konsumatur. Jistgħu jintużaw ukoll l-ismijiet tal-irziezet tal-ħnieżer minn fejn il-prodott joriġina, b’kondizzjoni li l-materja prima tkun tiġi esklussivament minn dawn l-irziezet.
      Jekk il-logo huwa direttament stampat fuq it-tabella tal-produttur, in-numru ta’ tabelli, li huma kkontrollati mill-korp ta’ monitoraġġ awtorizzat, irid jaqbel mal-ammont ta’ materja prima destinat għall-produzzjoni tas-“Salame Brianza”.
      4.   Deskrizzjoni fil-qosor taż-żona ġeografika
      
      L-irziezet tal-ħnieżer li jipproduċu l-laħam għas-“Salame Brianza” jridu jkunu fir-reġjuni li ġejjin: Lombardia, Emilia Romagna u Piemonte (id-DPO kkonċernata tibbenifika mid-deroga mogħtija mill-Artikolu 2(3) tar-Regolament (KE) Nru 510/2006).
      Iż-żona ta’ produzzjoni għad-DPO “Salame Brianza” tinstab fit-territorju ta’ Brianza. Fit-Tramuntana hija tmiss mal-għoljiet baxxi ta’ Ghisallo, fin-Nofsinhar mal-kanal ta’ Villoresi, lejn l-Lvant mal-kors fond tax-xmara Adda u fil-Punent mat-triq prinċipali ta’ Comasina (li tinkludi parti esterna ta’ 2 km)
      5.   Rabta maż-żona ġeografika
      
      5.1.   Speċifiċità taż-żona ġeografika
      
      L-irziezet tal-ħnieżer li jipprovdu l-laħam tas-“Salame Brianza” jinstabu ġo makrożona ġeografika li għandha pajsaġġ uniformi ħafna, speċjalment fiż-żona ċatta għal kollox tal-Wied Po, mifruda mix-xmajjar u l-kanali, u rikka bil-pjanti, partikolarment bil-mergħat u l-qamħirrun. Il-klima hija kkaratterizzata minn ħarifa pjuttost ħarxa u xitwa b’ħafna nida u ċpar, rebbiegħa bi klima moderata u bix-xita u sajf pjuttost sħun b’ħalbiet tax-xita spissi, qosra u x’aktarx abbundanti ħafna.
      Fil-makrożona, il-mikrożona tal-produzzjoni tad-DPO “Salame Brianza” tinstab fir-reġjun ta’ Brianza innifsu, u toffri medded fertili li jinbidlu f’għoljiet milquta’ mix-xemx, fil-kenn ta’ katina ta’ muntanji vasti lejn it-Tramuntana, li tiffiltra l-kurrenti tal-arja u s-sistemi tat-temp, li toħloq diversi fenomeni atmosferiċi differenti bħall-iffiltrar tal-arja, l-irjieħ sħan li jinżlu l-isfel, l-irjieħ kesħin (meta l-kurrenti jonfħu mit-Tramuntana minflok mill-Punent) u ċ-ċpar.
      5.2.   L-ispeċifiċità tal-prodott
      
      Il-karatteristiċi tas-“Salame Brianza” huma uniċi. Meta jinqata’, il-flieli huma omoġenji, ta’ kulur aħmar rubin u għandhom dehra konsistenti u kumpatta. L-aroma hija sottili u distintiva, u t-togħma hija ħafifa u qatt morra.
      5.3.   Ir-rabta każwali bejn iż-żona ġeografika u l-kwalità jew il-karatteristiċi tal-prodott (għad-DPO) jew il-kwalità speċifika, ir-reputazzjoni jew il-karatteristiċi l-oħra tal-prodott (għall-IĠP)
      
      Il-karatteristiċi meħtieġa għad-DPO “Salame Brianza” jiddependu mill-kondizzjonijiet ambjentali u l-fatturi naturali u umani.
      B’mod partikolari, il-proprjetajiet tal-materja prima huma partikolari għall-makrożona ġeografika identifikata fil-punt 4, waqt li l-produzzjoni tas-“Salame Brianza” hija stabbilita fil-mikrożona deskritta fl-istess punt 4.
      Fil-fatt, il-karatteristiċi u r-riżorsi naturali tal-makrożona ppermettew l-espansjoni konsiderevoli tal-agrikultura u t-trobbija tal-bhejjem, li ffurmaw l-attivitajiet ekonomiċi stabbiliti fiż-żona tal-lum: industrija ewlenija tat-tkabbir tal-qamħirrun u għadd kbir ta’ manufatturi tal-għalf li jittrasformaw l-uċuħ taċ-ċereali fl-għalf għal għadd kbir ta’ rziezet tal-ħnieżer jew baqar.
      Għalkemm il-makrożona dejjem kienet sors ideali għall-materja prima meħtieġa għat-trobbija tal-ħnieżer (qamħirrun u xorrox), huwa wkoll minnu minnu li l-ġeografija u l-morfoloġija tar-reġjun ta’ Brianza kienu fatturi ewlenin li ppermettew l-iżvilupp ta’ prodotti tipiċi bħas-“Salame Brianza”.
      Il-katina Alpina li tifforma l-fruntieri tal-majjistral taż-żona ta’ Brianza ġġib magħha kondizzjonijiet klimatiċi speċjali għar-reġjun kollu ta’ Piemonte: il-kurrenti tal-arja u s-sistemi tat-temperatura huma ffiltrati mill-katini ta’ muntanji vasti, li joħolqu diversi fenomeni atmosferiċi bħall-iffiltrar tal-arja, l-irjieħ sħan li jinżlu l-isfel, l-irjieħ kesħin (meta l-kurrenti jonfħu mit-Tramuntana minflok mill-Punent) u ċ-ċpar. Dan kollu jwassal b’mod naturali għall-kondizzjonijiet ideali għall-maturazzjoni tas-“Salame Brianza”, peress li l-fermentazzjoni li tibda waqt il-maturazzjoni hija dovuta għall-firxa ta’ flora mikrobika li tinstab fil-postijiet użati għall-ipproċessar u l-maturazzjoni tal-prodott. Din l-istess flora mikrobika tiddependi mill-karatteristiċi ambjentali taż-żona (temperatura, umdità, eċċ.).
      
         Referenza għall-pubblikazzjoni tal-ispeċifikazzjoni
      
      (L-Artikolu 5(7) tar-Regolament (KE) Nru 510/2006)
      L-amministrazzjoni preżenti nediet il-proċedura nazzjonali ta’ oġġezzjoni bil-pubblikazzjoni tal-proposta għal emenda tad-denominazzjoni protetta tal-orġini “Salame Brianza” fil-Gazzetta Ufficiale della Repubblica Italiana nru 8 tal-10 ta’ Jannar 2008.
      It-test sħiħ tal-ispeċifikazzjoni tal-prodott għad-DPO “Salame Brianza” jista’ jinstab:
      
                  —
               
               
                  fuq is-sit elettroniku li ġej:
                  http://www.politicheagricole.it/flex/cm/pages/ServeBLOB.php/L/IT/IDPagina/3335
                  jew
               
            
                  —
               
               
                  billi tmur direttament għal home page tal-Ministeru għall-Agrikoltura, l-Ikel u l-Foresterija (www.politicheagricole.it) u tgħafas fuq “Qualità e sicurezza” (fil-kantuniera tal-iskrin) imbagħad fuq “Disciplinari di Produzione all’esame dell’UE”.
               
            
         (1)  Mibdul bir-Regolament (UE) Nru 1151/2012 tal-Parlament Ewropew u tal-Kunsill tal-21 ta’ Novembru 2012 dwar skemi tal-kwalità għal prodotti agrikoli u oġġetti tal-ikel.